**Adeverințe**

**pentru beneficiarii măsurilor și intervențiilor de sprijin implementate de APIA**

Agenţia de Plăţi şi Intervenţie pentru Agricultură (APIA) eliberează începând cu data de 03.05.2023 **adeverințe pentru beneficiarii unor măsuri și intervenții de sprijin**, respectiv pentru:

* Sprijin de bază pentru venit în scopul sustenabilității (BISS);
* Sprijin redistributiv complementar pentru venit în scopul sustenabilității (CRISS);
* Măsura 10 – Agro-mediu şi climă;
* Măsura 11 – Agricultură ecologică;
* Măsura 13 – Plăţi pentru zone care se confruntă cu constrângeri naturale sau cu alte constrângeri specifice;
* DR – 10 – Zone afectate de constrângeri naturale semnificative.

Adeverințele sunt eliberate în baza convențiilor încheiate de APIA cu instituții bancare și nebancare și cu fondurile de garantare în domeniul agricol.

Aceste convenții se adresează fermierilor care intenționează să acceseze credite în vederea finanțării activităților curente, de la instituțiile bancare și nebancare care au încheiat convenții cu APIA.

**La solicitarea scrisă a fermierului**, **APIA eliberează o adeverință prin care confirmă că acesta a depus Cererea unică de plată pentru anul 2023,** solicitând finanțare pentru măsurile și intervențiile de sprijin menționate.

Prin adeverință se confirmă, la data emiterii acesteia, suprafața determinată la plată pentru intervențiile și măsurile care fac obiectul convenției încheiate cu instituțiile bancare și nebancare, că s-a efectuat controlul administrativ sau controlul preliminar sau datele au fost preluate din informațiile existente în cererea închisă în aplicația IPA online și înregistrată în IACS, după caz, asupra cererii beneficiarului referitor la eligibilitatea pentru intervențiile și măsurile de sprijin prevăzute în Convenție.

Adeverința eliberată certifică faptul că beneficiarul nu face obiectul excluderilor de la plată la intervențiile de sprijin BISS și CRISS si/sau nerespectării cerințelor de bază și specifice din fișele măsurilor M 10, M 11, M 13, respectiv intervenției DR 10 si că îndeplinește condițiile generale pentru acordarea sumelor cuvenite, în conformitate cu legislația în vigoare.

**Fermierii pot solicita eliberarea adeverințelor prin transmiterea unei cereri prin mijloace electronice către Centrele APIA**.

Modelul cererii poate fi descărcat de pe site-ul APIA, accesând link-ul: <https://apia.org.ro/directia-metodologie-monitorizare-raportare-si-relatii-institutionale/>

**Valoarea creditului poate fi de până la 90% din valoarea sumei calculate** în baza suprafețelor înscrise în adeverința eliberată de APIA.

Fondul de Garantare a Creditului Rural IFN – SA (FGCR) şi Fondul Naţional de Garantare a Creditului pentru Întreprinderi Mici şi Mijlocii IFN – SA (FNGCIMM) garantează creditele acordate de bănci fermierilor.

Potrivit Ordinului Ministrului Agriculturii și Dezvoltării Rurale nr. 50/2017 de modificare a Ordinului Ministrului Agriculturii și Dezvoltării Rurale nr.703/2013 pentru aprobarea condițiilor în care se vor încheia convențiile dintre instituțiile financiar-bancare și nebancare și APIA, în vederea finanțării de către acestea a activităților curente ale beneficiarilor plăților derulate de APIA în baza adeverințelor eliberate, dobânda aferentă acordării creditelor va fi de **RON-ROBOR 6M + maxim 2%**.

În privința comisioanelor practicate de instituțiile finanțatoare este necesar ca fermierii care doresc să acceseze credite pentru finanțarea capitalului de lucru în vederea desfășurării activităților curente să analizeze cu atenție soluțiile de finanțare propuse, astfel încât să aleagă modalitățile care răspund necesităților proprii.

Toate convențiile încheiate între APIA, instituțiile bancare și nebancare și FGCR/ FNGCIMM vor fi postate la adresa: [www.apia.org.ro](http://www.apia.org.ro/), în secțiunea Convenții, Acorduri, Protocoale.

Sursa: APIA